Evermore
Evermore – devintasis amerikiečių atlikėjos ir dainų autorės Taylor Swift studijinis albumas, išleistas 2020 m. gruodžio 11 d., praėjus kiek mažiau, nei penkiems mėnesiams nuo ankstesniojo jos darbo „Folklore“. Albumo skambesys tęsia ankstesniame darbe girdėtą indie folk ir alternatyviojo roko mišinį. Albumas susilaukė didžiulio kritikų pripažinimo bei buvo komerciškai sėkmingas visame pasaulyje. JAV per pirmąją savaitę parduota 329 tūkstančiai kopijų ir albumas debiutavo pirmojoje „Billboard 200“ reitingo vietoje, iš viso ten išbūnant keturias savaites ir tampant aštuntuoju atlikėjos įrašu, pasiekusiu šią viršūnę. Jungtinėje Karalystėje albumas taip pat pasiekė pirmąją reitingo vietą, o Lietuvoje – penktąją. 2022 m. spalio mėnesio duomenimis, JAV parduota per milijoną kopijų ir albumas tapęs platininiu. 2022 m. vykusiuose „Grammy“ apdovanojimuose albumas nominuotas metų albumo kategorijoje.